KLASA: P-475/23

URBROJ: 711-02-01/06-2024-5

Zagreb, 18. rujna 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo-Lakoš, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Rikarda Novaka, OIB:** **…………….., gradonačelnika Grada Hvara,** pokrenutom po službenoj dužnosti, na 60. sjednici održanoj 18. rujna 2024. godine, donosi sljedeću

**ODLUKU**

1. **Obveznik Rikardo Novak, gradonačelnik Grada Hvara, nepodnošenjem godišnje imovinske kartice za 2022. godinu u zakonskom roku do 31. siječnja 2023. godine, počinio je povredu odredbe članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku se izriče sankcija u iznosu od 1.000,00 eura.**
3. **Nalaže se obvezniku Rikardu Novaku da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190- OIB obveznika-47523.**
4. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**
6. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznik Rikardo Novak, gradonačelnik Grada Hvara, nije podnio imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023. godine.

Obzirom je imenovani obnašao dužnost gradonačelnika Grada Hvara u mandatu od 08. lipnja 2017. do 03. lipnja 2021. te ponovno u mandatu koji je započeo 04. lipnja 2021.godine, ima status obveznika sukladno članku 3. stavku 1. točki 34. ZSSI-a te je dužan postupati po odredbama navedenog zakona.

Uvidom u Registar obveznika, Povjerenstvo je utvrdilo da je obveznik podnio imovinske kartice povodom stupanja na dužnost 03. srpnja 2017., povodom ispravka podataka 09. listopada 2018. i 06. prosinca 2019., ponovnog imenovanja na istu dužnost 09. lipnja 2021. i godišnje obveze podnošenja za 2021. godinu dana 16. svibnja 2023. godine. Međutim, utvrđeno je i da obveznik u zakonskom roku do 31. siječnja 2023. godine, nije podnio imovinsku karticu za 2022. godinu.

Slijedom navedenog, Povjerenstvo je dana 06. ožujka 2024. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti KLASA: P-475/23, URBROJ: 711-02-01/06-2024-03 te je ujedno obveznik pozvan da se u roku od 15 dana očituje na činjenična utvrđenja iz predmetne obavijesti. Obveznik je navedenu obavijest zaprimio 29.ožujka 2024., ali se na istu nije očitovao.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Dakle, obzirom je nesporno utvrđeno da obveznik Rikardo Novak nije podnio imovinsku karticu povodom godišnje obveze podnošenja za 2022. godinu u zakonskom roku do 31. siječnja 2023. godine, imenovani je počinio povredu članka 10. stavka 4. ZSSI-a.

Također, Povjerenstvo je uvidom u Registar obveznika utvrdilo da je obveznik Rikardo Novak podnio imovinsku karticu povodom godišnje obveze podnošenja za 2022. godinu, sa zakašnjenjem, dana 18. ožujka 2024. godine.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 50. stavkom 1. ZSSI-a propisano je da ako novčana kazna nije plaćena u roku, ista se može izvršiti obustavom isplate dijela mjesečne neto plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo novčanu kaznu izriče u iznosu od 530,00 do 5.309,00 eura vodeći računa o težini i posljedicama povrede zakona. Stavkom 2. istog članka propisano je da izvršenje novčane sankcije obustavom isplate dijela mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika.

U ovom konkretnom slučaju, Povjerenstvo je obvezniku izreklo novčanu sankciju u iznosu od 1.000,00 eura. Prilikom odmjeravanja vrste i visine sankcije Povjerenstvo je obvezniku kao otegotnu okolnost prije svega u obzir uzelo činjenicu da su protiv obveznika već vođeni postupci zbog povreda odredaba ZSSI-a i izricane sankcije. Naime, imenovanom je u predmetu Povjerenstva broj P-472/22, zbog nepodnošenja imovinske kartice za 2021. godinu u zakonskom roku, odlukom od 21. lipnja 2023. izrečena sankcija u obliku opomene. Također, u predmetu P-151/18, obvezniku je odlukom od dana 19. prosinca 2019. godine zbog povrede članka 27. u vezi sa člancima 8. i 9. ZSSI-a te članka 16. stavka 1. i 15. stavka 2. ZSSI-a izrečena novčana sankcija u iznosu od 3.000,00 kuna. Međutim, navedene sankcije u odnosu na obveznika očito nisu postigle svoju svrhu, budući imenovani obveznik nije u zakonskom roku podnio ni imovinsku karticu za 2022. godinu. Nadalje, radi se o obvezniku koji dužnost obnaša kroz duže vrijeme, odnosno od 2017. godine, slijedom čega je morao biti upoznat sa svojim zakonskim obvezama vezanim uz obnašanje dužnosti. Obvezniku je kao olakotnu okolnost Povjerenstvo uzelo u obzir činjenicu da je ipak, iako sa znatnim zakašnjenjem nakon proteka zakonskog roka, podnio imovinsku karticu za 2022. godinu. Slijedom svega navedenog, Povjerenstvo smatra izricanje novčane sankcije u iznosu od 1.000,00 eura svrsishodnim obzirom na sve navedene okolnosti slučaja.

Stoga je Povjerenstvo donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Rikardo Novak, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana